**Tuomasvastuuryhmän kokous, Seurakuntien talo / Antiokia ke 11.3.2020 klo 17.00-19.20**

Paikalla oli harvinaisen vähän osallistujia: Kalle Mäki (pj.), Hannu Hahto (siht.), Kaija Jääskeläinen, Anne Karhola ja Aarne Plukka sekä Timo Saarinen (saapui n. klo 18.35).

Aarne piti alkuhartauden taakoista ja niitten kantamisesta, lähtökohtanaan tarina ”Ei tämä ole taakka. Hän on mun veljeni.”

Koska väkeä oli vähän paikalla, käytiin alkuun aiemmin harrastettu lyhyt kuulumiskierros kultakin.

**1. Juhlavuosi, tilannekatsaukset**

- Juhlamessu: Tarjoilun järjestäminen mietityttää koronaepidemian takia. Mahdollista myös, että messua ei voida pitää, mutta se voidaan ainakin striimata. Keskusteltiin kutsukirjeestä. Todettiin, että Aleksanterin kirkon seminaaritapahtuma voitaisiin laittaa erilliseen korttiin. Jätetään pois juhlamessun kutsusta, että se on kutsu kahdelle (pidettiin liian rajaavana). Kutsujana Tuomasväki. Kutsukirje on nyt laadittu vaakasuunnassa, ei pystysuunnassa, niin kuin alun perin ajateltiin. Kolmen logon lisäksi on laitettava www-osoite tampereentuomasmessu.fi. Useimmat kutsut lähetetään sähköpostissa, loput painettuna. Kaija kertoo toiveet Valpurille.

- Muut messut: Tapahtumien yön messusta puhutaan myöhemmin kun Timo Saarinen tulee paikalle. Simo Lahtinen on ottanut koottavakseen 17.5. Tuomasmessun. Anne K. on tukihenkilö. Anna-Kaisa Ikosta on pyydetty saarnaamaan. Aabrahamin pojat voivat tulla palveluryhmään.

Seuraava messu on lattarimessu, on hyvässä mallissa. Kokoajina Kari Salonen ja Heikki Syrjämäki. Palveluryhmäläisistä useimmat eivät halua itseään Tuomasrekisteriin. Lattarimessu on ensimmäinen, joka striimataan livenä.

Ismo Santapukki oli paikalla viime messussa, kun striimaajia oli Helsingistä. Ismo ottaisi mielellään nuorempia opettelemaan hommaa. Ainakin Jouni Siirtolan poika on lupautunut.

Tuomasmessun viestintäryhmään on ilmoittautunut yksi vapaaehtoinen, nuorehko nainen, joka on juuri valmistautunut maisteriksi.

Tampereen Kotkien messu: Tiedote on saatu kokouspäivänä Silta-lehdelle seuraavaa numeroa varten. Kokoaja, saarnaaja ja liturgi ovat tiedossa.

Lasten messussa on liturgina Minnamaria Tammisalo, saarnaaja on vielä haussa. Kirkkomusikantit vastaava musiikista.

Sanan Suvipäivien messu: Kaija Jä ottaa yhteyttä KRS:n Ulla Saunaluomaan. Juhannuksesta on tiedossa vain papiksi Soile Juntumaa ja isännäksi Leevi Häikiö, kokoaja vielä puuttuu.

Syksyn messut suurin piirtein tiedossa, paitsi oppilaitosmessu. Annen kokoama Pipliaseuran messu on tammikuussa 2021, helmikuussa on Tampereen Valkonauhan messu, toukokuussa vammaistyö Minna Ågrenin johdolla.

Puhuttiin Tapahtumien yön messusta kun Timo Saarinen saapui n. klo 18.35. Timo soittaa seuraavana päivänä Eva Wäljakselle. Ykkösvaihtoehdot Juha Tapio, Samuli Edelmann ja Mikko Kuustonen eivät pääse musiikkiin. Pohdittiin muita artisteja kuten Ilta Fuchs, Anna Puu, Anna Eriksson ym. Voisiko olla Suomirock-messu, elokuvamusiikin messu? Tultiin siihen tulokseen, että Tampereen Tuomasmessun juhlavuonna voisi Tapahtumien yönä olla myös ihan tavallinen Tuomasmessu, jotta paikalliset näkisivät millainen se on. Kokoaja puuttuu vielä.

- Tuotteiden myynti: Kallella oli Tuomas-postimerkkejä mukana. Ensimmäinen 50 kappaleen koe-erä on saatu. Kortteja on uutta ja vanhaa mallia. Loput Pirkko Tuomiston Elämän makuinen messu -kirjat toimitettu Aleksanterin kirkon tuomaskomeroon. Jarmo Lehtinen on luvannut toimittaa tuomasristit.

Kaija Jä:llä on ehdotus Tuomastuotteiden myynnistä. Hänellä on jo pohjakassa. Myyntiä voisi olla kirkon pääeteisessä ennen messua esim. 16.45 saakka. Vain käteinen kelpaa maksuksi, mutta myös tilinumero on tiedossa. Kaija hoitaa myynnin lattarimessussa, jatkossa voisi joku hoitaa kustakin messutiimistä. Rahat menevät Kankaanpään rahastoon. Keskusteltiin tilityksestä. Myös lohtuhuiveja on myynnissä.

Risto Moisio on kysynyt ennen kokousta Tuomaskirjeestä. Sitä on vapaaehtoisille jaettu painettuna, jos ei käytä sähköpostia. Pohditiin voisiko Tuomaskirjettä myydä 2 € kpl, mutta päädyttiin siihen, että ei oteta maksua, koska sitä on ollut jo jaossa ja on edelleenkin jäljellä. Voitaisiin ottaa esim. 50 tai 100 kpl:n lisäpainos. Pitää selvittää paljonko kirjeitä on entuudestaan jäljellä. Myös Askel-lehteä tullaan jakamaan.

- Tiedottaminen: Maaliskuun Askel-lehti on ilmestynyt, jossa oli useita tamperelaisia tuomaita (vastuuryhmästä Lauri, Riitta ja Aarne). 1.4. ilmestyvään Silta-lehteen on tulossa aukeaman kokoinen juttu Tuomasmessusta. Siihen tulee juttua tuomaista, mutta eri haastateltavia kuin Askel-lehteen.

- Hiljainen viikko: Katriina on ehdottanut, että pidetään yhtenä päivänä pysäkkiä Keskustorilla, josta mentäisiin ristikulkueessa Aleksanterin iltakirkkoon. Kiirastorstai olisi paras päivä. Pitää hakea maankäyttölupa kaupungilta, esim. Vanhan kirkon edustalta. Olisi rukousalttarimainen pysäkki, jossa voidaan jakaa esim. Askel-lehteä ja Tuomaskirjettä. Tarvittaisiin useaan vuoroon ihmisiä. Katriina voi ottaa koordinointivastuun. Kaija Jä ja Anne K. voivat keskustella Katriinan kanssa ja lähettää viestiä koko tuomasporukalle. Ristisaatto olisi puoli kuudelta kello 18 messuun. Päivystys voitaisiin aloittaa ehkä puoleltapäivin, mutta jos saadaan riittävästi vapaaehtoisia, voidaan aloittaa aikaisemminkin. Lupa esim. klo 10-18.

Aleksanterin kirkkoon rakennetaan hiljaiseksi viikoksi Zimmermannin ristin tie, jossa on 14 pysäkkiä. Jeesuksen kuolinhetken hartaus pidetään pitkänäperjantaina klo 15, Sirkka Heinonen on järjestellyt sitä.

**2. Tiedotus**

- Viestintätyöpaja 2 on pidetty, vielä kolmas on tulossa. Tulokset on lähetetty vastuuryhmälle sähköpostilla. Instagramissa ja Facebookissa on jo kuva tekstillä 1. Moos. 2:15. Pyritään laittamaan nuoriin vetoavia kuvia (ei kovin kirkollisia kuvia). Nuoret käyttävät enemmän Instagramia kuin Facebookia. Facebookissa pitäisi olla enemmän itse Tuomasmessuun liittyviä kuvia. Kalle on yleensä laittanut joitain kuvia vietetystä Tuomasmessusta. Facebookiin laitettuja messutapahtumia kannattaisi tykätä/kommentoida, jotta ne palautuisivat itselle uudestaan näkyviin.

**3. Tilannekatsaukset**

- Tuomasrekisteri: Uuden rekisterin käyttöön on nyt koulutettu parikymmentä ihmistä. Lattarimessusta on lähetetty kutsu kolehdinkantajille ja pikaripalvelijoille, joita on saatukin useita tämän kauttta.

- Kirkon muutostyöt: Alkavat tällä tietoa Kotkien messun jälkeen 27.4., kestävät juhannuksen tienoille saakka.

- Messujen striimaus: Oli osin puhetta jo kohdassa 1. Striimattu messu jää nähtäväksi YouTubeen. Kirkkon oville laitetaan lappuja, että messu kuvataan ja kartta missä kohtaa ei tule kuvatuksi. Laitetaan myös screenille ja käsiohjelmiin, että messu kuvataan ja koska kuvaus alkaa.

**4. Tuomasväen kokous**

- Pidetään ke 13.5. klo 18. Valitaan seuraavan kauden Tuomasvastuuryhmä. Pitää selvittää etukäteen ketkä ovat halukkaita jatkamaan ja ketkä mahdollisesti jäävät pois. Kokoukselta toivotaan paikallaolevien yhteistä keskustelua toiminnasta ja toiveista, mitä on tehty ja mitä tulisi tehdä. Kutsu kokoukseen pitää olla pääsiäismessun ja Kotkien messun käsiohjelmassa. Paikka on jo varattuna (Emmaus, johon mahtuu noin 20 henkeä).

**5. Hygieniaohjeet**

- Katriina on lähettänyt vastuuryhmälle kirkkohallitukselta tulleet hygieniaohjeet. Ne on välitettävä kaikille messujen kokoajille ja laitettava Tuomasnetiin. Voisi myös kiinnittää Tuomasmessun Facebook-sivun yläosaan. Kalle tekee ohjeen, jonka voi laittaa myös screenille messussa.

**6. Pinsiön kirkon matka**

- Tuomasmatkaa on toivottu. Tämä on tuomiokirkkoseurakunnan järjestämä (su 3.5.). Ei ole mainostettu Tuomasväelle laajasti. Voidaan laittaa maininta pääsiäismessun käsiohjelman takasivulle. Kaija Jä on jo laittanut Tuomasmessun tapahtumakalenteriin.

**7. Palaute ”kirjekokouksesta”**

- Kaikki vastuuryhmästä eivät päässeet paikalle. Kaksi jatkokokousta on tulossa, Katriina hoitanee kutsut. Kirjekokouksen ensimmäisellä tunnilla kirkkoherra Olli Hallikainen kertoi, miten Tuomasmessu on siirtynyt Tuomiokirkkoseurakunnan alaisuuteen.

Ulkopuolinen konsultti tai kaksi (varmaankin tuomiokapitulista) tulee luomaan toimintaohjeita, kuka on vastuussa mistäkin, mitkä on oikeudet ja velvollisuudet. Pelkkä vastuuryhmä tulee tähän kokoukseen. Mahdollisia ristiriitoja selvitetään toisessa kokouksessa, johon kutsutaan myös kirjeen muut allekirjoittajat.

Ei käsitelty palautteita ja muita asioita ei ollut.

Päätettiin kokous noin klo 19.20.

Seuraava vastuuryhmän kokous pidetään ma 6.4.2020.